

Gradsko vijeće

# KLASA:021-05/16-01/07

# Urbroj:2186/18-02/1-16-2

Ludbreg,17. studenoga 2016.

**Z A P I S N I K**

**28. sjednice Gradskog vijeća Grada Ludbrega održane 17. studenoga 2016. godine u Centru za kulturu i informiranje „Dragutin Novak” Ludbreg s početkom u 17,00 sati.**

Predsjednica Gradskog vijeća Grada Ludbrega Renata Potočnik obavijestila je tko je pozvan na današnju sjednicu, a tko je obaviješten o održavanju današnje sjednice, pozdravila je sve prisutne, te zamolila da se izvrši prozivka.

Po izvršenoj prozivci, predsjednica Gradskog vijeća konstatirala je da je na današnjoj sjednici Gradskog vijeća od 15 vijećnika nazočno 11 vijećnika, da se mogu donositi pravovaljane odluke, te je otvorila 28. sjednicu Gradskog vijeća.

**NAZOČNI VIJEĆNICI**: Dejan Gizdavec, Tomo Filip, Krešimir Šalig, Marijan Krobot, Renata Potočnik, Zlatko Balaško, Petar Skupnjak, Goran Horvat, Nikola Vidaković, Ivan Lončarić i Anica Katana.

Izostanak su opravdali vijećnici Ružica Bačani, Krešimir Horvat i Božidar Hajsok.

Izostanak nije opravdao vijećnik Vanja Vahtarić.

Pored vijećnika sjednici su nazočni gradonačelnik Grada Ludbrega Dubravko Bilić, pročelnica Jedinstvenog upravnog odjela Irena Kučina, voditelj Odsjeka za proračun i financije Josip Horvat, voditeljica Odsjeka za društvene djelatnosti i opće poslove Mirjana Balažinec, te predstavnici javnog priopćavanja.

Najprije je predsjednica Gradskog vijeća obavijestila vijećnike da sukladno zaključku s 26. sjednice Gradskoga vijeća o donaciji sredstava - vijećničkih naknada za obnovu vodotornja u Vukovaru, početkom ovog tjedna su sredstva uplaćena na žiro račun gdje se skupljaju donacije, te su vijećnici na taj način pomogli obnovi vodotornja.

Predsjednica Gradskog vijeća napomenula je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici Upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju.

Vijećnička pitanja postavili su vijećnici:

Tomo Filip – postavio je pitanja gradonačelniku. Prvo pitanje vezano je uz radove na kanalizaciji. Budući da se približavaju zimski uvjeti, a radovi na kanalizaciji još traju, zanima ga u kojoj su fazi radovi u pojedinim ulicama, te koji se radovi misle nastaviti iduće godine. Posebice ga zanima Vinogradska ulica. Drugo pitanje odnosi se na sanaciju odlagališta Meka. Na vrhu brijega nalaze se sjenice, ne zna da li će to biti za razmatranje krajolika ili nešto drugo. Zanima ga što se to izvodi i koji se radovi još poduzimaju.

Ivan Lončarić postavio je pitanje vezano uz Dom zdravlja. U Domu zdravlja ima određeni problem vezano na opskrbu vodom. Interesira ga da li Grad poduzima kakve korake vezano na situaciju. Znam da će gradonačelnik reći da Dom zdravlja nije pod ingerencijom Grada Ludbrega, ali Dom zdravlja je na području Grada Ludbrega, prema tome u pitanju su naši građani i interesira ga da li se tu što događa, odnosno da li se što poduzima. Slijedeće pitanje je pitanje Frankopanske ulice. Ona je ponovno zacrtana, a bilo je rečeno da će ići frezanje kako bi se ta ulica sanirala. Ako će se ulica sanirati predlaže, a što je već i ranije predlagao, da bi bilo dobro da se kandelaberi koji su na pješačkoj stazi izmaknu da pješaci normalno mogu hodati po toj ulici.

Nikola Vidaković – postavio je pitanje gradonačelniku. Građane Ludbrega zanima što je s nekretninom novog doma u Selniku, da li je taj prostor iznajmljen, ako je iznajmljen kome je iznajmljen i kolika se naknada najma se plaća.

Goran Horvat – pitanja je postavio gradonačelniku. Prvo pitanje veže se na Bednjansku ulicu. Gradonačelnik je već djelomično odgovorio na pitanje asfaltiranja Bednjanske ulice, ali pita da li je moguće da se asfaltira i ovaj dio prema staračkom domu, jer je i to isto dio Bednjanske ulice. Drugo pitanje odnosi se na Selnik. Ne smanjuju se tenzije u Selniku i nije istina da je VMO Selnika jednoglasno prihvatilo neodcjepljenje Selnika od Grada. Član VMO-a iz redova HDZ-a tvrdi da iza njega stoji cijeli vrh te stranke. U Mjesnom odboru Selnika je koalicija HDZ, SDP-a i HNS-a. Niti jedna od tih stranaka osim SDP-a i gradonačelnika nije se ogradio od inicijative da Selnik ide na odcjepljenje. U Mjesnom odboru nema niti kune zbog neracionalnog trošenja sredstava. Zanima ga, a i mještane Selnika da gradonačelnik u kratkim crtama odgovori što bi to Selničani dobili ili izgubili takvom odlukom koju još uvijek podupire HDZ i HNS. Zar je moguće da se tako daleko ide da se stavlja u pitanje status Grada radi političke bitke oko lokalnih izbora.

Vijećnik Nikola Vidaković htio je replicirati vijećniku Goranu Horvatu, na što mu je predsjednica Gradskoga vijeća odgovorila da replike nema. Člankom 61. stavak 5. Poslovnika Gradskoga vijeća tijekom aktualnog sata vijećnik ne može zatražiti riječ da bi odgovorio na navod ili ispravio netočan navod iznesen u vijećničkom pitanju drugog vijećnika ili koji je dat u odgovoru na vijećničko pitanje. Znači to nije rasprava, to je postavljanje pitanja gradonačelniku.

Odgovore na vijećnička pitanja dao je gradonačelnik Grada Ludbrega Dubravko Bilić. Što se tiče pitanja vijećnika Nikole Vidakovića o točnom iznosu naknade koja se plaća za najam novog društvenog doma u Selniku vijećnik će odgovor dobiti pismenim putem.

Predsjednica Gradskog vijeća Grada Ludbrega Renata Potočnik zaključila je aktualni sat, te je za 28. sjednicu predložila slijedeći

**D N E V N I R E D**

**1. a) Verifikacija zapisnika 26. sjednice Gradskoga vijeća Grada Ludbrega**

**b) Verifikacija zapisnika 27. sjednice Gradskoga vijeća Grada Ludbrega**

**2. Prijedlog I. izmjena i dopuna Proračuna Grada Ludbrega za 2016. Godinu**

**3. Prijedlog Odluke o izmjeni Odluke o gradskim porezima**

**4. Prijedlog Rješenja o prihvaćanju ponude za kupnju zemljišta u**

**Gospodarskoj zoni zapad u Ludbregu**

**5. Prijedlog Rješenja o prihvaćanju ponude za kupnju zemljišta pored**

**„Varteksa“ U „Gospodarskoj zoni Zapad“ u Ludbregu**

**6. Prijedlog Rješenja o raspisivanju natječaja za prodaju zemljišta za izgradnju**

**trgovačkog centra u Ul. Rudolfa Fizira u Ludbregu**

**Predsjednica Gradskog vijeća Grada Ludbrega Renata Potočnik stavila je na glasovanje Prijedlog Dnevnog reda, te je konstatirala da je predloženi dnevni red 28. sjednice Gradskog vijeća jednoglasno prihvaćen.**

Prelazi se na rješavanje po pojedinim točkama dnevnog reda.

……………………….

**Točka 1.**

**a) Verifikacija zapisnika 26. sjednice Gradskoga vijeća Grada Ludbrega**

**b) Verifikacija zapisnika 27. sjednice Graskoga vijeća Grada Ludbrega**

**Primjedbi na Zapisnike nije bilo, pa je predsjednica Gradskoga vijeća stavila Zapisnike na glasovanje, te je konstatirala da su Zapisnici 26. i 27. sjednice Gradskoga vijeća Grada Ludbrega jednoglasno verificirani.**

…………….……….

**Točka 2.**

**Prijedlog I. izmjena i dopuna Proračuna Grada Ludbrega za 2016. godinu**

Prijedlog I. izmjena i dopuna Proračuna Grada Ludbrega za 2016. godinu po ovlaštenju gradonačelnika obrazložio je voditelj Odsjeka za proračun i financije Josip Horvat prema pisanim materijalima.

Stav Odbora za proračun i financije iznijela je predsjednica Renata Potočnik.

Između ostalog napomenula je da je Odbor detaljno razmatrao I. izmjene i dopune Proračuna, da je povećanje proračuna, a zatim i rashodovna strana značajna. Bitno je što je vidljivo iz kojih izvora povećanje dolazi i koji su razlozi zašto se ta ista sredstva nakon toga utroše na rashodovnoj strani. Činjenica je da je ovaj proračun stvarno jedinstven radi sanacije odlagališta otpada Meka. Zna se da sva sredstva dolaze iz vanjskih izvora, što iz EU fondova, što iz Fonda za zaštitu okoliša, dakle ako će biti potrebno može se objasniti zbog čega je došlo do te razlike u knjiženjima na različita konta. Naglašava da je interesantno da je i standardni dio proračuna koji se puni iz poreznih sredstava i drugih internih izvora isto tako pozitivan, tj. prihodi su porasli i taj dio sve skupa mora veseliti. Prošle godine kad se radio proračun svi skupa su bili skeptični, rezervirani i rekli da je proračun konzervativan unatoč velikim projektima koje imamo, ali na ovim prvim izmjenama proračuna je vidljivo da se uglavnom dobro planiralo. Do kraja godine biti će još jedne izmjene proračuna,koje će biti tehničke naravi i koje će dati konačno stanje s 31.12. Objašnjeno je koji su projekti zbog objektivnih razloga prolongirani za naredno razdoblje. Odbor je detaljno razmotrio I. izmjene i dopune Proračuna Grada Ludbrega, dao je pozitivno mišljenje, te moli Gradsko vijeće Grada Ludbrega da iste isto tako razmotri i donese u predloženom tekstu.

U raspravi su učestvovali vijećnici Nikola Vidaković, Ivan Lončarić, Goran Horvat i gradonačelnik Dubravko Bilić.

**Gradsko vijeće Grada Ludbrega većinom glasova 8 „za“ i 3 „protiv“ donijelo je I. izmjene i dopune Proračuna Grada Ludbrega za 2016. godinu.**

(I. izmjene i dopune Proračuna Grada Ludbrega za 2016. godinu KLASA:400-06/16-01/02, URBROJ:2186/18-02/1-16-1 sastavni je dio ovog Zapisnika).

……………………….

**Točka 3.**

**Prijedlog Odluke o izmjeni Odluke o gradskim porezima**

Prijedlog Odluke o izmjeni Odluke o gradskim porezima po ovlaštenju gradonačelnika obrazložio je voditelj Odsjeka za proračun i financije Josip Horvat prema pisanim materijalima.

**Gradsko vijeće Grada Ludbrega jednoglasno bez rasprave donijelo je Odluku o izmjeni Odluke o gradskim porezima.** (prisutno 10 vijećnika)

(Odluka o izmjeni Odluke o gradskim porezima KLASA:410-01/16-01/01, URBROJ:2186/18-02/1-16-1 sastavni je dio ovog Zapisnika).

……………………….

**Točka 4.**

**Prijedlog Rješenja o prihvaćanju ponude za kupnju zemljišta u**

**Gospodarskoj zoni zapad u Ludbregu**

Prijedlog Rješenja o prihvaćanju ponude za kupnju zemljišta u Gospodarskoj zoni zapad u Ludbregu obrazložio je gradonačelnik Dubravko Bilić prema pisanim materijalima.

**Gradsko vijeće Grada Ludbrega jednoglasno bez rasprave donijelo je Rješenje o prihvaćanju ponude za kupnju zemljišta u Gospodarskoj zoni zapad u Ludbregu.**

(Rješenje o prihvaćanju ponude za kupnju zemljišta u Gospodarskoj zoni zapad u Ludbregu KLASA:944-01/15-01/18, URBROJ:2186/17-02/1-16-28 sastavni je dio ovog Zapisnika).

………………………

**Točka 5.**

**Prijedlog Rješenja o prihvaćanju ponude za kupnju zemljišta pored**

**„Varteksa“ u „Gospodarskoj zoni Zapad“ u Ludbregu**

Prijedlog Rješenja o prihvaćanju ponude za kupnju zemljišta pored „Varteksa“ u Gospodarskoj zoni „Zapad“ u Ludbregu obrazložio je gradonačelnik Dubravko Bilić prema pisanim materijalima.

**Gradsko vijeće Grada Ludbrega jednoglasno bez rasprave donijelo je Rješenje o prihvaćanju ponude za kupnju zemljišta pored „Varteksa“ u „Gospodarskoj zoni Zapad“ u Ludbregu.**

(Rješenje o prihvaćanju ponude za kupnju zemljišta pored „Varteksa“ u „Gospodarskoj zoni Zapad“ u Ludbregu KLASA:944-01/15-01/18, URBROJ:2186/18-02/1-16-31 sastavni je dio ovog Zapisnika).

………………………..

**Točka 6.**

**Prijedlog Rješenja o raspisivanju natječaja za prodaju zemljišta za izgradnju**

**trgovačkog centra u Ul. Rudolfa Fizira u Ludbregu**

Prijedlog Rješenja o raspisivanju natječaja za prodaju zemljišta za izgradnju trgovačkog centra u Ul. Rudolfa Fizira u Ludbregu obrazložio je gradonačelnik Dubravko Bilić prema pisanim materijalima.

U raspravi su učestvovali vijećnik Ivan Lončarić i gradonačelnik Dubravko Bilić.

**Gradsko vijeće Grada Ludbrega većinom glasova – 10 „za“ i 1 „protiv“ donijelo je Rješenje o raspisivanju natječaja za prodaju zemljišta za izgradnju trgovačkog centra u Ul. Rudolfa Fizira u Ludbregu.**

(Rješenje o raspisivanju natječaja za prodaju zemljišta za izgradnju Trgovačkog centra u Ul. Rudolfa Fizira u Ludbregu KLASA:944-01/16-01/11, URBROJ:2186/18-02/2-26-2 sastavni je dio ovog Zapisnika).

…………………………..

Budući da je dnevni red sjednice Gradskog vijeća Grada Ludbrega iscrpljen, predsjednica Gradskog vijeća Grada Ludbrega Renata Potočnik zaključila je sjednicu u 18,30 sati.

D o v r š e n o !

ZAPISNIČAR: PREDSJEDNICA

GRADSKOG VIJEĆA:

Marjana Grabarić

Renata Potočnik